钦定古今图书集成/理学汇编/文学典/第031卷 > 王智深〈袁炳庾铣〉
## 钦定古今图书集成/理学汇编/文学典/第031卷 > 王智深〈袁炳庾铣〉

按《南齐书文学传》：“智深，字云才，琅邪临沂人也。少从
陈郡谢超宗学，属文，好饮酒，拙涩乏风仪。宋建平王
景素为南徐州，作《观法篇》，智深和之见赏，辟为西曹
书佐，贫无衣，未到职而景素败。后解褐为州祭酒。太
祖为镇军时，丘巨源荐之于太祖，板为府行参军，除
豫章王国常侍，迁太学博士，豫章王大司马参军，兼”
记室。世祖使太子家令沈约撰《宋书》，拟立《袁粲传》，以
审世祖。世祖曰：“袁粲自是宋家忠臣。”约又多载孝武、
明帝诸鄙渎事，上遣左右谓约曰：“孝武事迹，不容顿
尔。我昔经事宋明帝，卿可思讳恶之义。”于是多所省除。又敕智深撰《宋纪》，召见芙蓉堂，赐衣服给宅。智深
告贫于豫章王，王曰：“须卿书成，当相论以禄。”书成三
十卷。世祖后召见智深于璿明殿，令拜表奏上，表未
奏而世祖崩。隆昌元年，敕索其书，智深迁为竟陵王
司徒参军，坐事免。江夏王锋、衡阳王钧并善待之。初，
智深为司徒袁粲所接，及撰《宋纪》，意常依依粲。幼孤，
祖母名其为愍孙。后慕荀粲，自改名会稽，贺乔讥之，
智深于是著论。家贫无人事，尝饿五日不得食，掘苋
根食之。司空王僧虔及子志分与衣食，卒于家。先是
陈郡袁炳，字叔明，有文学，亦为袁粲所知。著《晋书》未
成，卒。颍川庾铣善属文见赏，豫章王引至大司马记
室参军，卒。